**รมช.อุตฯ ดึง Big Brother หนุนบ้านต้นตาล​ ชูเอกลักษณ์วิถีไทย-ยวน สืบทอดภูมิปัญญาท้องถิ่น**

จังหวัดสระบุรี 4 พฤศจิกายน 2561 – นายสมชาย หาญหิรัญ รัฐมนตรีช่วยว่าการกระทรวงอุตสาหกรรม

ลงพื้นที่ตรวจเยี่ยมโครงการหมู่บ้านอุตสาหกรรมสร้างสรรค์ (CIV) ชุมชนบ้านต้นตาล พร้อมทั้งให้เกียรติเป็นประธานในพิธีเปิดพิพิธภัณฑ์เรือยาวนารายณ์ประสิทธิ์ และมอบใบประกาศเกียรติคุณให้แก่ บริษัทปูนซิเมนต์ไทย (ท่าหลวง) จำกัด ซึ่งเป็น Big Brother ที่ให้การสนับสนุนโครงการหมู่บ้าน CIV ชุมชนบ้านต้นตาล ในการออกแบบปรับปรุงพิพิธภัณฑ์ ในการนี้ นายเดชา จาตุธนานันท์ รองอธิบดีกรมส่งเสริมอุตสาหกรรม นายนิรันดร์ ยิ่งมหิศรานนท์ รองอธิบดีกรมอุตสาหกรรมพื้นฐานและการเหมืองแร่ และคณะผู้บริหารกระทรวงอุตสาหกรรม เข้าร่วมงาน​ โดยมี นายเกียรติศักดิ์ ตรงศิริ รองผู้ว่าราชการจังหวัดสระบุรี และคณะองค์กรปกครองส่วนท้องถิ่น ให้การต้อนรับ ณ ตลาดต้าน้ำโบราณบ้านต้นตาล อำเภอเสาไห้ จังหวัดสระบุรี

กระทรวงอุตสาหกรรม ได้กำหนดนโยบายขับเคลื่อนมาตรการยกระดับเศรษฐกิจฐานชุมชน (Local Economy) สู่ SME 4.0 ด้วยการประยุกต์ใช้ทุนทางวัฒนธรรม และภูมิปัญญาท้องถิ่น มาผนวกเข้ากับองค์ความรู้ เทคโนโลยี นวัตกรรม สร้างสรรค์เป็นผลิตภัณฑ์และบริการเชื่อมโยงกับการพัฒนาแหล่งท่องเที่ยวของจังหวัด เพื่อสร้างรายได้ให้กับชุมชน โดยสำนักงานอุตสาหกรรมจังหวัดสระบุรี ดำเนินการเชื่อมโยงธุรกิจรายใหญ่ในจังหวัด (Big Brother) ร่วมมือกับ บริษัทปูนซิเมนต์ไทย (ท่าหลวง) จำกัด ให้การสนับสนุนงบประมาณ จำนวน 250,000 บาท เพื่อออกแบบ และปรับปรุงซ่อมแซมพิพิธภัณฑ์เรือยาวนารายณ์ประสิทธิ์ ซึ่งอดีตเป็นเรือที่ใช้ในพระราชพิธีทางชลมารคของพระมหากษัตริย์ จึงเป็นแหล่งเรียนรู้โบราณสถานที่มีความสำคัญต่อคนในท้องถิ่น โดยเริ่มดำเนินการปรับปรุงซ่อมแซมตั้งแต่วันที่ 7 กันยายน 2561 และแล้วเสร็จเมื่อวันที่ 5 ตุลาคม 2561 ที่ผ่านมา

โอกาสนี้ รัฐมนตรีช่วยว่าการกระทรวงอุตสาหกรรม ได้ตรวจเยี่ยมโครงการหมู่บ้าน CIV พร้อมทั้งเยี่ยมชมตลาดต้าน้ำบ้านต้นตาล และทักทายผู้ประกอบการ โดยหมู่บ้านวัฒนธรรมบ้านต้นตาล เกิดจากการรวมตัวของกลุ่มชาวไทยวน (ไท-ยวน) หรือชาวไทยโยนก ที่ถูกกวาดต้อนลงมาจากเชียงแสนเมื่อปี 2337 ส่วนใหญ่ตั้งถิ่นฐานอยู่ใน อ.เมือง อ.เสาไห้ และ อ.เฉลิมพระเกียรติ ชาวไทยวนบ้านต้นตาลยังคงรักษาภาษาพูด การทำอาหาร การทอผ้า ซึ่งเป็นเอกลักษณ์เฉพาะคล้ายกับชาวภาคเหนือในปัจจุบัน นอกจากนี้ ยังมี”ศูนย์การเรียนรู้การทอผ้าตำบลต้นตาล” ซึ่งเกิดขึ้นจากรวมตัวกันของกลุ่มสตรีที่ว่างงาน เพื่อใช้เวลาว่างให้เกิดประโยชน์ และเพิ่มรายได้ให้แก่ครอบครัว จึงเป็นศูนย์กลางการเรียนรู้ที่ครบวงจรให้กับเยาวชน และบุคคลทั่วไป สำหรับจุดเด่นของหมู่บ้านแห่งนี้ คือ การมีศิลปวัฒนธรรมไทยวน และมีแหล่งท่องเที่ยวทางวัฒนธรรมและธรรมชาติ เช่น การแสดงรำโทน หอวัฒนธรรมพื้นบ้านไท-ยวน วัดเขาแก้ววรวิหาร อุทยานโยนกท่าน้ำศักดิ์สิทธิ์ วัดต้นตาล พิพิธภัณฑ์เรือยาวนารายณ์ประสิทธิ์ กลุ่มสตรีทอผ้าบ้านต้นตาล และตลาดต้าน้ำโบราณบ้านต้นตาล ด้านผลิตภัณฑ์ของชุมชนได้รับการส่งเสริมพัฒนาจากกรมส่งเสริมอุตสาหกรรม และภาคเอกชน โดยเฉพาะ Big Brother ในจังหวัด เข้ามาช่วยชุมชนพัฒนาออกแบบผลิตภัณฑ์ บรรจุภัณฑ์และพัฒนาหมู่บ้านอุตสาหกรรมเชิงสร้างสรรค์ โดยดึงอัตลักษณ์ที่โดดเด่นของชุมชน สืบทอดภูมิปัญญาถักทอผ้าที่มีเอกลักษณ์ด้วยเทคนิคพิเศษในการสร้างลวดลายที่ประณีต อาทิ ผ้าขาวม้า ผ้าพื้น ผ้าลี่เขา ผ้าลายดอกพิกุล ซึ่งเป็นลายแบบโบราณของคนไทยวน นอกจากนี้ ยังมีผลิตภัณฑ์ขึ้นชื่อต่างๆ อาทิ หมี่ไทยวน หมี่กรอบ และขนมกง เป็นต้น ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน /ภาพข่าว